khistorydata/jeongjo-sjw-relations huggingface dataset:
정조 3년
己亥八月初一日未時。上御誠正閣。左承旨入侍時。左承旨鄭民始。記事官李兢淵徐龍輔鄭東浚。以次進伏訖。上曰。左相之病。何如云乎。民始曰。汗後觸風。感症。非細云矣。上曰。病若未差。則勢難隨駕耶。民始曰。數日調治。則似可隨駕矣。上命書公事判付。上曰。徐常修事。吏曹。何故防啓耶。民始曰。常格之外。有難創始而然矣。上曰。奉審承旨。入侍。左副承旨徐有防進前曰。臣承命馳詣景慕宮奉審後。祭物祭器及諸執事進排官佾舞樂工。看審摘奸。而皆無頉矣。上命退。諸臣以次出。
정조 3년
己亥八月初一日申時。上御誠正閣。軍士房承旨入侍時。行右承旨李義翊。假注書徐鼎修。記事官李信祜鄭東浚。以次進伏訖。上曰。擧動後。宮都城開閉。當有該曹單子。而何門則開。何門則閉。磨鍊云耶。義翊曰。該曹似當旁照庚戌前例而爲之矣。上曰。然則庚戌年。敦化西夾門及丹凰曜金通化門開之。其餘則盡閉。此則該曹參商。區別而爲之好矣。城門則庚戌年。崇禮興仁及西小門開之。其餘盡閉。亦當依此磨鍊乎。義翊曰。宮門則該曹。似或參酌。其當閉當開之門而爲之。而城門則似當一依庚戌例矣。上曰。單子預先入啓。然後可以擧行。該房催促。可也。上曰。班次單子。隨卽啓下。然後可無混雜之弊矣。義翊曰。今方催促矣。上曰。動駕後。留都軍兵之累日露處。實涉可悶。故已有傳敎。而結陣移陣等事。各別申飭於軍門。可也。義翊曰。今當招致從事官。各別分付矣。上曰。留院承旨。當出假承旨乎。義翊曰。然矣。上曰。何時當差出乎。義翊曰。前期一日。當差出矣。上曰。在前則例以實承旨留院。而近例則之以假承旨留院矣。今番動駕。多費日子。守宮凡節。專委於留院承旨。必以屢經鍊熟之人差出。可矣。義翊曰。宮城門開閉等節。若使生疏之人當之。生事可慮。院中方欲極擇差出矣。上曰。自前陵幸。雖一日回還之間。京外受弊。可謂非細。而外邑殆有甚於京司。各務擧行之際。官長非不董飭。而官吏輩。乘此爲奸。民受其害。今番則別樣嚴飭。然後可無此弊。而此則全在於監司守令矣。義翊曰。聖敎至當矣。前後幸行時。飭敎非止一再。而今番則縷縷絲綸。嚴截懇惻。爲監司守令者。孰不惕念擧行乎。上曰。非特此也。雖以日前工曹事言之。捉船裝船之際。下吏之操切如此。良可痛駭。日前處分之後。安知更無如此之弊也。伊時聽傳敎時。各別申飭於該曹乎。義翊曰。自該房各別嚴飭矣。上曰。兵曹節目中。改付標處。趁卽付標以入。可也。義翊曰。當催促矣。上曰。外方傳語軍之多日露處。無異於軍兵。而此則可已而已者。故今番則以騎撥代之。足可除畿民一分之苦矣。義翊曰。奚特除一分之苦耶。畿民必當聳躍感祝矣。日前斥候伏兵之特敎删下。亦爲大惠矣。上曰。南漢城操等事。俱係未慣習之事。該房一依釐正笏記。謄出一本。着意看過。亦與宣傳官輩。預先約束。可也。義翊曰。當依聖敎爲之矣。上曰。陵幸時承史。例騎驛馬矣。諸道之驛馬立於兵曹者。率多苟充。而司僕補把馬稍勝。於則往復於一提調。從便換騎。可也。義翊曰。聖敎果然矣。陵幸時諸道驛馬中。司僕補把馬稍勝矣。無論遠近。陵幸時承史之騎驛馬。非但特恩之所暨。未有私馬而無處可得者。賴此而幸免狼狽矣。命退。諸臣以次退出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋宿。左副承旨徐有防齋直。右副承旨李秉模齋宿。同副承旨尹塾齋直。注書李兢淵藥院直一員未差。假注書徐鼎修仕直。事變假注書趙衍德仕。
정조 3년
傳于李義翊曰。軍士房承旨。同副承旨。入侍。
정조 3년
傳于鄭民始曰。都承旨。入侍。
정조 3년
傳于李義翊曰。左承旨。入侍。
정조 3년
傳于李秉模曰。推考房承旨。入侍。
정조 3년
尹塾啓曰。今此幸行時。本院印信。當爲齎去。留院所用。則禮曹印信一顆取用。何如。傳曰。允。
정조 3년
李義翊啓曰。因兵曹草記。今此陵幸時。左邊捕盜大將李敬懋隨駕。右邊捕盜大將李昌運。以訓鍊都監中軍隨駕矣。限回鑾間。留都摠戎使李柱國。姑令權察事允下矣。摠戎使李柱國。卽爲牌招。以爲聽傳敎之地。何如。傳曰。允。
정조 3년
傳于徐有防曰。藥房分提調。守宮大將兼察。
정조 3년
徐有防。以禮曹言啓曰。自前凡受香獻官以下。雖於陣中。有開陣由正路出去之事矣。今番行幸出宮後。敦化門前。當有留都陣。今八月初六日。行文宣王釋奠祭。同月初七日。行社稷祭及風雲雷雨祭三角木覓漢江祭。獻官受香進去時。一依前例。開陣出去之意。臨時分付擧行。何如。傳曰。允。
정조 3년
李義翊。以兵曹言啓曰。今此南漢山城別試武科初試入格人。依啓下節目。自試所移文漢城府。使之考淮帳籍。回移臣曺。而漢城府移文內。司果任基重金熙儒等四祖年歲。俱與帳籍所載相合。而帳籍中。以任龍重金熙吉載錄。渠之單子。以任基重金熙儒書錄。閑良盧潤光。則帳籍中。渠之四祖入籍明白。而非盧潤光。乃以盧彦得載錄。而四祖年歲。則一如潤光之四祖年歲。司果文漢敎崔慶烈鄭翊周具匡殷等四人。則帳籍中。只載其父名。而四人之名字。初不入籍。閑良柳在善金仁龍。則元無入籍於本州云。上項任基重金熙儒。則四祖年歲。與帳籍所載。俱無差誤。而任基重之爲龍重金熙儒之爲熙吉。帳籍傳書之際。一字之或誤。與渠輩之籍後改名。不是異事。盧潤光之四祖年歲。則與京兆帳籍中所載盧彦得四祖年歲。少無差異。而彦得之改名爲潤光與否。無以知得。文漢敎崔慶烈鄭翊周具匡殷柳在善金仁龍等六人。俱不入籍於本州。似當依節目。原榜目中。竝拔去付標。而其在審愼之道。外邑擧子之奸僞虛實。臣曺未能詳知。更令守禦使及廣州府尹。嚴査稟處。何如。傳曰。允
정조 3년
徐有防。以奉常寺官員。以都提調提調意啓曰。東籍親耕田所種皮稷打作。則所出爲三石三斗之意。敢啓。傳曰。知道。
정조 3년
李義翊。以扈衛廳別將。以留都大臣領中樞府事鄭弘淳意啓曰。臣承命留都。一依兵曹啓下事目。率領扈衛軍官軍士。今日申時量。結陣扈衛之意。敢啓。傳曰。知道。
정조 3년
又以扈衛廳別將。以留都大臣領中樞府事鄭弘淳意啓曰。明日大駕擧動後。都城各門。向曛而閉。啓東時開事。已自兵曹啓下矣。城門旣已早閉晩開。則巡邏亦當早發而晩罷。待南山擧烽火發巡。趁啓東時撤還。此意令漢城府。知委各部。使閭巷人。預爲知悉。亦爲分付於留都軍門。何如。傳曰。允。
정조 3년
又以禁衛營言啓曰。屢日軍兵之露處。實屬可恤。旣有庚午已例。留陣禁營軍兵。天明後結陣。日暮後移陣。入接於本營。巡綽等事。各別愓念。勿以移接而疎忽事。命下矣。依傳敎。明日出宮後。移陣於敦化門外。日暮後入接於本營。而限回鑾間。依此擧行之意。敢啓。傳曰。知道。
정조 3년
李秉模。以義禁府言啓曰。時囚罪人判付未下外。皆令草記議處照律事。命下矣。時囚罪人潼關前僉使李萬益段。北路人物招引。法禁何等至嚴。而身爲鎭將。潛奸鎭卒之妻。變着男服。間路率來者。究厥所爲。萬萬痛悪。禮曹佐郞權應奎段。身爲入直郞廳。印信見失。至於十五顆之多。其不能典守之罪。在所難免。竝以此照律罪。取考律文。則續大典禁制條。有曰。招引人物。入去兩界者。以一律論。兩界人物招引者。以次律論。杖一百流三千里。大典推斷條。有曰。犯私罪。杖一百決杖。告身盡行追奪。先朝受敎內。王府決杖者。代以金贖。大明律不應爲條。有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條。有曰。犯枉法受贜外。笞杖竝收贖云矣。李萬益段。杖一百收贖。告身盡行追奪。慶尙道梁山郡。流三千里定配。而以議啓內辭意。具罪目。依例發遣府羅將。押送配所。權應奎段。笞四十收贖。附過還職。何如。傳曰。允。
정조 3년
李義翊。以右邊捕盜廳言啓曰。去夜三更量。武藝別監李春復。着白衣。犯夜被捉。故依更數治罪之意。敢啓。傳曰。淸齋相値。勿爲決棍。只令汰去。可也。
정조 3년
副司直金用謙疏曰。伏以日月易邁。孝徽宮虞卒已過。伏惟聖心。彌切傷悼。仍竊伏念臣。以至痛極陋之蔭吏。凡於庶務。無所知識。況於樂律。尤所昧昧。昨冬忽蒙樂院提調除命。臣辭免不得。冒沒膺命。今過半年。而凡於樂律。一任樂師輩而已。每於開坐肄習之時。臣則袖手坐觀。無以規正。故夙宵不安。每欲仰請卸解。而猥越不敢陳籲。以至于今矣。伏聞昨日本院二提調宋德相入侍時。以樂律申飭釐正事陳達。則有令臣亦陳所見之下敎。而臣旣素昧律。則豈有所見之可以仰陳者乎。昨年冬。臣以承宣入侍時。自上下詢臣之曉解樂律與否。故臣以音律至精至微。無所曉解。仰對矣。今此樂律申飭釐正之時。尤不當以如臣蒙識者。苟充司樂之重任也。明矣。玆不得不疾聲控辭。聖慈亟遞臣所帶樂院提調之任。改畀曉解音律之臣。委任責成。期有成效。千萬幸甚。答曰。省疏具悉。知斯知之。不知斯不知。安庸多讓爲哉。卿其勿辭焉。
정조 3년
己亥八月初二日。記事官姜彙鈺。義禁府。以龜城府使洪宅夏擧措慌亂。奏對失實。刑推得情。何如。啓目。傳曰。分揀放送爲良如敎。
정조 3년
己亥八月初二日辰時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。左相之病。今則差勝云乎。民始曰。小有減勢云矣。上曰。肅廟朝及先王朝。寧陵幸行時。連有慰諭父老之擧。今番亦當爲之矣。民始曰。旣有已例。恐不可廢却矣。上命書慰諭父老文。民始曰。同副承旨待罪有日。尙無發落矣。上曰。勿待罪事。分付。仍命退。諸臣以次出。
정조 3년
己亥八月初二日申時。上御誠正閣。右承旨。同副承旨入侍時。行右承旨李義翊。同副承旨尹塾。記事官李兢淵徐龍輔李信祜。以次進伏訖。上命義翊書傳敎曰。明日出宮後。昌德則敦化金虎門。依例開閉。昌慶則弘化門。卽爲還閉。只通化門開閉事。分付。以問安承旨。取稟。上命塾書傳敎曰。明日到山城後。則右副承旨進去。初七日還到山城後。則同副承旨。進去。上命退。諸臣以次出。
정조 3년
己亥八月初二日酉時。上御誠正閣。推考房承旨入侍時。右副承旨李秉模。記事官李兢淵李信祜鄭東浚。以次進伏訖。上命書禁府公事判付。上曰。禮房承旨。入侍。左副承旨徐有防進前。上命書傳敎曰。屢日軍兵之露處。實屬可恤。旣有庚午已例。留陣禁營軍兵。天明後結陣。日暮後移陣。入接於本營。巡鐸等事。各別惕念。勿以移接而疎忽事。申飭禁衛營。其在一視之道。摠帥所領訓御餘軍留陣處。亦當用此例。而該營所對。極爲末瑩。謂以全無前例。殊可駭也。此則更令査奏。姑待下敎擧行事。一體分付。上命退。諸臣以次出。
정조 3년
行都承旨洪國榮隨駕宿。行左承旨鄭民始隨駕宿。行右承旨李義翊隨駕直。左副承旨徐有防隨駕宿。右副承旨李秉模隨駕宿。同副承旨尹塾隨駕直。注書李兢淵隨駕宿一員未差。假注書徐鼎修隨駕直。事變假注書趙衍德守宮直。
정조 3년
上在山城行宮。停常參經筵。
정조 3년
大駕入山城行宮後。政院玉堂藥房朝廷二品以上六曹堂上。口傳問安。答曰。知道。
정조 3년
王大妃殿惠慶宮。遣承旨。問安。答曰。知道。
정조 3년
傳于鄭民始曰。都提調提調。入侍。
정조 3년
李義翊啓曰。南漢山城四大門十三暗門。守御使留營時則鎖鑰。守禦使句管。今則令兵曹句管乎。依例。以守禦使句管乎。敢稟。傳曰。依前。以守御使句管。
정조 3년
兵曹。口傳政事。以李柱國。爲左邊捕盜大將。
정조 3년
李義翊。以宿衛所言啓曰。依下敎。本所所管御前前排挾輦軍槍劍軍攔後軍等。令各該營門療飢之意。敢啓。傳曰。知道。
정조 3년
又以禁衛營言啓曰。摠戎留都軍兵。禁將都領。摠戎中軍下來間。禁衛中軍領軍事。命下矣。依傳敎。摠戎留陣軍兵都領。摠戎中軍下來間。本營中軍金範勳。使之進去領軍。而摠戎中軍下來後。還歸本陣之意。敢啓。傳曰。知道。
정조 3년
尹塾啓曰。行宮與時御所無異。則宜有入直守門將。而兵曹不善磨鍊知委。以致開閉時無守門之人。事極駭然。兵曹當該堂上。從重推考。何如。傳曰。允。
정조 3년
先是日暮。宣傳官跪稟。懸燈號令。義翊。傳稟。上曰。知道。宣傳官又稟。放起火一枝。各營一體應之。義翊啓稟。閉門吹。上曰。知道。宣傳官跪稟。放砲三聲。牢子大喝三聲。宣傳官又稟。開金大吹打。鳴金。吹打止。擂鼓三通。又吹天鵞聲。仍閉門。人定時至。將定更。義翊稟初更。宣傳官跪稟號令放砲一聲。吹天鵞聲。各營起刁斗。至二更。亦然。上曰。二更以後。宣傳官直稟定更號令。卿等退去。待開門前入來。可也。義翊曰。今則筵姑未退。臣待筵退出去乎。上曰。然矣。上謂義翊曰。今番卿以軍士房。連爲隨駕。筯力甚健。殊可幸也。上曰。軍兵百官。旣甚勞苦。明日初吹。天明時爲之。仍命退。諸臣。以次退出。夜已四更三點矣。
정조 3년
行都承旨洪國榮隨駕宿。行左承旨鄭民始隨駕宿。行右承旨李義翊隨駕直。左副承旨徐有防隨駕直。右副承旨李秉模隨駕宿。同副承旨尹塾隨駕宿。注書李兢淵隨駕宿一員未差。假注書徐鼎修隨駕直。事變假注書趙衍德守宮直。
정조 3년
上在利川行宮。停常參經筵。
정조 3년
大駕入利川行宮後。政院玉堂藥房朝廷二品以上六曹堂上口傳問安。答曰。知道。
정조 3년
傳于李義翊曰。御史。入侍。
정조 3년
李義翊。以守禦廳言啓曰。依傳敎。今番赴操校卒等。臣營中軍柳鎭夏。廣州府尹宋煥億。使之眼同。試取於鍊兵館之意。敢啓。傳曰。知道。
정조 3년
己亥八月初四日卯時。上御南漢行宮。開門取稟入侍時。行右承旨李義翊。假注書徐鼎修。記事官徐龍輔鄭東浚。以次侍立訖。宣傳官跪稟落燈。止刁斗號令。義翊跪稟。開門吹。上曰。知道。宣傳官跪稟。號令放砲三聲。牢子。大呼開門。又大喝三聲。宣傳官跪稟。擂鼓三通。開金大吹打。鳴金吹打止。仍開門。諸承旨及侍衛諸臣。以次入就位。上具戎服。出便次陞座。義翊曰。時。原任大臣。爲承候。來待閤外矣。上曰。入侍。領敦寧李溵。領議政金尙喆。左議政徐命善。以次進伏。溵等曰。遠路動駕。經夜行宮。伏未審。聖體。諸節。若何。上曰。予則一樣矣。卿等。驅馳之餘。旅次經宿。能無憊頓乎。尙喆等曰。臣等。幸姑無病。而玉體一樣萬安。下情。不勝欣幸矣。命善曰。領相筋力。經夜之後。比昨。尤勝云矣。上曰。老人筋力。能無損節。可幸。亦可異也。宣傳官勞問各營軍兵後。回奏曰。臣等敬奉聖敎。勞問各營。則軍兵無一人有病者。實是近來所無之事云矣。上曰。然乎。誠可幸也。上曰。大臣先退。詣班次。可也。溵尙喆命善。先爲退出。
정조 3년
己亥八月初四日卯時。上自南漢行宮至利川宿所。擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨尹塾。記事官李兢淵。假注書徐鼎修。記事官徐龍輔鄭東浚。以次侍立訖。上具戎服陞座。義翊跪稟初吹。上曰。知道。義翊。又稟二吹。上曰。知道。通禮跪啓。請中嚴。少頃。義翊。又稟三吹。通禮跪啓。外辦。上降座陞輿。出行宮門外。降輿。乘駕轎。宣傳官跪稟。鳴金。邊旗幟。分立三行。又跪稟。開金大吹打。駕進發至東門內。上曰。溫祚王廟。在何處乎。義翊曰。在西門內云矣。上曰。顯節祠。亦在何處乎。義翊曰。在東門內云矣。大駕出城門外。至遞馬所。上降轎乘馬。義翊以司僕都提調言啓曰。駕轎馬。雖多待令。而每患不健。故前此列聖朝此陵幸行時。有外驛馬替把駕轎之例。今番亦依例擧行云矣。上曰。知道。上曰。守禦廳敎鍊官。亦爲待令乎。義翊曰。然矣。上曰。招入駕前。可也。因歷問所經地名及道里遠近。使敎鍊官俱以對。敎鍊官延德雨。仍趨從至慶安驛。上謂義翊曰。信乎人步之勝於馬步者。此也。京營將校則脚軟。必不能乃爾矣。當該敎鍊官。其令該廳。各別論賞。可也。上至慶安晝停所。宣傳官跪稟。鳴鑼邊旗幟分立左右。又稟。鳴金吹打止。上下馬入幕次。上曰。軍兵食代。一一爲之事。宣傳官出去申飭。可也。少頃。通禮跪啓請出次。上出幕次乘馬。宣傳官跪稟鳴金邊旗幟分立三行。又跪稟開金大吹打。大駕進發。至雙嶺川邊。上駐蹕。問於義翊曰。丙子年兩南軍戰亡處。卽此地云。而駕到時。使之設祭矣。今方設行乎。義翊曰。候大駕經過時。行祭。故今方設行云矣。上駐蹕良久。乃行至慶安橋。上曰。川廣橋長。修治之役。必爲不些。能無貽弊於民間乎。卿其詳問於橋梁差使員。可也。義翊曰。臣承命出問於差使員。則以爲廣州利川等諸邑。合力修治。故別無民弊云矣。駕到利川境上見路旁民人。漫山遍野。仍命駐蹕。上曰。承旨。進前。義翊。進前。上曰。挾路觀光之民。比諸昨日。尤爲衆多。此皆近地居民乎。或有遐方民之上來者乎。義翊曰。若止畿內人民。則豈至如此之多乎。上仍命宣傳官十餘人。各持令旗。遍問民人等居住。宣傳官等。各各問之後。回奏曰。非但畿內民人。三南兩西及北關民。亦多上來云矣。上曰。宣傳官等。次次前進到宿所。而沿路民人。皆爲問奏。驪州以前。竝依此例爲之。可也。上命義翊。諭民人等曰。當此秋收方張之時。胡爲而廢棄農務。遠途上來乎。民人等。皆俯伏曰。願見吾君。而裹足上來。且今年大豊。故雖離家遠來。皆無憂矣。上顧謂諸臣曰。予自嗣服以後。有何一政一令之澤及民生者。而民之如是不遠千里來瞻羽儀者。益切兢愓處也。義翊曰。此所謂民情。大可見矣。上曰。觀光之民。勿爲禁逐事。分付。駕到利川西峴。有一父老。奉西瓜一盤於路邊。欲爲獻御。而爲衛卒所遮。不得入。上顧謂侍臣曰。古所謂獻芹者。此耶。民情則雖或可見。若許令捧進。不無弊端。蓋旣捧之後。豈無施惠之擧乎。昔唐宗。猶於播遷之時。民有獻菓者。受而食之。使之拜官。其時陸宣公。豈不切諫乎。藉令此輩。眞出於獻芹之誠。亦足啓僥倖之端。此予所以視若不見。不恤其切欲獻御之意也。義翊等曰。不但此處。沿路所過。父老輩之奉西瓜。欲爲進御者多有之。此可見其區區秉彝之誠也。然伏承戒僥倖之敎。尤不勝欽仰矣。駕到利川邑內洞口。上曰。自廣州至此地。觀光之民。塡咽委滿。殆不知其幾千萬。沿路左右。無投足之隙。卽予初見也。此是年豊。故然乎。義翊曰。民人互相告諭之言。臣等竊聽。則皆以爲今日上言及呼訴。皆令捧入。挾路民人。勿令禁逐。吾君愛民之德如此云。至不勝其聒耳矣。駕到利川行宮門外。宣傳官跪稟鳴鑼邊。旗幟分立左右。上下馬乘輿入行宮。降輿陞座。宣傳官跪稟鳴金吹打止。領議政金尙喆。左議政徐命善。進伏曰。日氣淸和。甚爲可幸。而連日動駕。聖體。諸節更若何。上曰。予則一樣矣。卿等。何如。尙喆曰。臣等。姑免顚踣。不必仰貽聖慮。而遠路行幸。玉體一向萬安。下情。不勝欣幸矣。上曰。數日之勞。何必爲慮。而行到此地。陵寢漸近。展拜在明日。予心且幸且喜。益切追慕之懷矣。仍命諸臣退出。諸臣以次退出。
정조 3년
己亥八月初四日酉時。上御利川行宮。軍士房承旨入侍時。行右承旨李義翊。假注書徐鼎修。記事官徐龍輔鄭東浚。以次進伏訖。宣傳官跪稟懸燈號令。放起火一枝。各營一體應之。少頃。義翊跪稟閉門吹。上曰。知道。宣傳官跪稟號令。放砲三聲。牢子大喝三聲。宣傳官跪稟開金大吹打。鳴金吹打止。擂鼓三通。吹天鵞聲。因閉門。上曰。邑內洞口祗迎者。此是金儒賢乎。義翊曰。然矣。命書傳敎曰。聞爾祗迎路左。良甚欣喜。而以本職之未肅。未能召見。還庸悵嘆。今已夜深。爾須明日肅命。仍爲登對事。遣入侍史官。傳諭于吏曹參議金亮行處。上曰。上番翰林。出去傳諭。可也。龍輔承命先退。上曰。奉命史官金勉柱。入侍。勉柱。進伏。上曰。善爲往來乎。勉柱曰。王靈攸曁。幸得無事復命矣。上曰。今番駕幸。列邑之供億。民人之赴役。必多爲弊之端。而九重深邃。無由登聞。故特遣爾。使之採訪者。良以此也。暗行時。沿路所聞見。果何如。貪官猾吏。能無憑藉橫侵之弊。而蔀屋小民。得免愁苦難支之患否。其須一一陳達。可也。勉柱曰。臣伏承聖敎。廉探各邑。竭其聞見之所及。思副憂勤之聖念。故邑邑出沒。村村採訪。凡諸守令之治否。小民之苦樂。無不探問。而今番幸行之時。程路雖遠。日子雖久。至於恤民蠲役之道。朝家無不施惠。又是飭敎連下。德意藹然。故列邑守宰。不敢恣行非法。無知小民。亦皆知朝家恩德。故進排事役等節。幸無大段爲弊之事矣。上曰。列邑中。何者。爲大不治。何者。爲最善治乎。勉柱曰。楊州牧使嚴璹。臨民爲治。刑杖則過濫。綜密則太欠。故招怨之端。滋弊之道。不一而足。至於擧動時。擧行等節觀之。托以船艙及假家等所入材木。發遣吏校。斫取松木之際。監色輩稱以役軍雇價。白徵民錢。私自分用。一境嗷嗷。怨聲載路。又以馬草等物。勒定於民間。官不給價。吏又弄奸。貪民殘戶。無以支保。朝家之蠲恤民弊。前後飭敎。何等懇摯。而不思奉承之道。未免剝割之歸者。誠爲無狀矣。上曰。進排等物。皆爲勒徵。終不給價云乎。勉柱曰。非但初不給價。猾吏又多從中加徵之弊矣。上曰。此外他邑。亦何如。勉柱曰。楊根縣監金載華。人本懦弱。而莫禁倉吏之偸竊。政無振刷。而至被邑校之凌辱。且以今番事言之。進排雜物。分定於民村。而又不給價。以此之故。民怨朋興。果川縣監李義和。生手殘局。旣無束濕之政。廩米發賣。又多斂怨之聲。至於儲置米會減。卽是朝家恤民之德意。而不思仰體之道。未免憑公之歸。勒定高價。威脅徵賣。以此吏奸頗售。民怨甚多矣。上曰。廩米何以發賣乎。勉柱曰。招致境內米商。定價出給。而比諸市直。殆加一緡。自春徂夏。如是者爲數次云矣。上曰。無狀矣。勉柱曰。驪州牧使朴師崙。別無治績之可論。而今番擧動時。本境內橋梁道路修治等節。分定於各面民戶。使之專當修治。此外進排雜物。亦皆勒定督納。乃以淸心樓修改之役爲托。而一無給價之事。民怨藉藉。一境騷如矣。上曰。橋梁修治物力。皆委民間。而自官無給價之事乎。勉柱曰。謂以把子俱。雖給略干錢。而百不及一云矣。上曰。朝家之軫恤民隱。果何如而爲字牧之任者。不體予意。多行不法。使無告殘民。未免呼冤之境。極爲無狀矣。此外或有善治者乎。勉柱曰。臣所經歷列邑之中。別無卓爾治績之可褒者。而陰竹縣監李普瞻。今春賙賑之時。屢分衙祿。分饋餓口。俾無一民捐瘠之患。本邑戶役。每患偏重。而爲除其弊。代結捧錢。自官貿用。以防民納。且以今番擧行觀之。凡諸進排之物。擧皆自官擔當。不煩民力。論其治績。足爲一道之最矣。上曰。凡諸民役。或釐或除。自官拮据。不煩於民者。殊可尙也。大抵列邑民情。何如。勉柱曰。近來朝家。屢下飭敎之故。守令中。雖有貪汚者。莫不畏愼。無敢恣爲非法。民間。亦免大段弊瘼。此莫非聖上恤民之德。有所感化而然矣。上曰。今年年事何如云耶。勉柱曰。雖以畿內言之。毋論高燥汚邪。擧皆豊登。老農言內。皆以爲庚戌後。初有云矣。上曰。今已夜深。待明朝大臣入侍時。同入奏達。可也。命勉柱先退。上曰。初料則今番動駕。民邑貽弊。慮其大段。今聞金勉柱所奏。數三守令。雖不無不善擧行之事。而大體則似無大段弊端。甚可幸也。義翊曰。今番朝家。各別軫念。故爲守令者。除非大無狀之人。則擧皆竭力奉行云矣。上曰。金儒賢今在何處云乎。義翊曰。方在邑內村家云矣。上曰。傳諭史官。姑未回來乎。義翊曰。然矣。上曰。左承旨。入侍。行左承旨鄭民始。進伏。上曰。卿等。得無憊困乎。民始曰。惶恐不敢仰對。而臣等幸無病矣。上曰。昨夜摠管之公然闕直。果是何故云耶。民始曰。似是倉卒之間。處所未定之致。而事甚駭然矣。上曰。昨日不入直摠管推考。出榻敎命退。諸臣以次退出。夜已三更矣。
정조 3년
先是人定時至。將定更。義翊跪稟初更。宣傳官跪稟號令。放砲一聲。吹天鵞聲。各營起刁斗。至二更三更亦然。上曰。三更以後。宣傳官直稟定更號令。承史退去。可也。義翊等承命退出。
정조 3년
己亥八月初四日三更。上御利川行宮。都承旨請對入侍時。行都承旨洪國榮。假注書徐鼎修。記事官徐龍輔鄭東浚。以次進伏訖。國榮曰。今日路傍上言人。平壤劉姓人。其所爲說。極爲凶慘。事甚驚駭。此等之類。卽爲嚴治。然後可以明義理而定人心。故雖於深夜之中。敢此請對仰達矣。上曰。上言中辭意。雖甚叵測。凡事貴在鎭安。何必急急懲治乎。劉哥人。自卿營姑爲拘置。待還宮後。處決未晩矣。國榮曰。然則依下敎。當自臣營拘留。以待處分矣。命退。諸臣以次退出。
정조 3년
行都承旨洪國榮隨駕宿。行左承旨鄭民始隨駕宿。行右承旨李義翊隨駕直。左副承旨徐有防隨駕宿。右副承旨李秉模隨駕直。同副承旨尹塾隨駕宿。注書李兢淵隨駕宿一員未差。假注書徐鼎修隨駕直。事變假注書趙衍德守宮直。
정조 3년
上在驪州行宮。停常參經筵。
정조 3년
大駕詣寧陵。入齋室後。政院玉堂藥房口傳問安。答曰。知道。
정조 3년
傳于李秉模曰。左番司謁。事過後。令攸司科治。
정조 3년
奉敎徐龍輔書啓。臣敬奉聖敎。馳往傳諭于吏曹參議金亮行所住處。則以爲臣伏承明日入侍之命。使近侍傳諭。驚惶之極。固當趨詣。而惟是職名在身。禮當肅辭。然後可以登對。此則非臣本分所敢冒膺。恩命之下。末由祗承。只自惶蹙待罪而已云矣。敢啓。傳曰。知道。
정조 3년
兵曹口傳政事。副司直金亮行。
정조 3년
傳于徐有防曰。承史百官揷羽。
정조 3년
左副承旨徐有防書啓。臣敬奉聖教。馳往傳諭于吏曹參議金亮行所住處。則以爲臣卽又伏蒙入侍之命。一日之內。承宣再臨。惶隕之極。不知所措。方欲趨詣行宮之外。而只是肅謝職名。則區區微諒。終難變改。伏乞俯賜諒處。以聞臣進身之路。不勝大願。無任惶恐待罪之至云。臣旣承偕入之命。故姑爲仍留之意。敢啓。傳曰。知道。
정조 3년
吏曹參判兪彦鎬書啓。臣敬奉聖旨。馳往傳諭于吏曹參議金亮行處。則以爲臣又伏承亞卿偕來之命。萬萬宸懍。謹已趨詣行宮之外。而惟是咫尺之守。有難遽變。職名遞改之前。則不得冒膺恩教。尤不勝隕越之私云。臣旣承期於偕來之命。見方隨到行宮外之意。敢啓。傳曰。知道。
정조 3년
己亥八月初五日卯時。上御利川行宮。開門取稟入侍時。行右承旨李義翊。假注書徐鼎修。記事官徐龍輔鄭東浚。以次侍立訖。宣傳官跪稟落燈。止刁斗號令。義翊跪稟開門吹。宣傳官跪稟號令。放砲三聲。牢子大呼開門。又大喝三聲。擂鼓三通。開金大吹打。鳴金吹打止。仍開門。諸臣以次退出。
정조 3년
己亥八月初五日卯時。上自利川行宮至寧陵。擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨尹塾。記事官李兢淵。假注書徐鼎修。記事官徐龍輔鄭東浚。以次侍立訖。上具戎服。出便次陞座。命義翊書傳敎曰。以爾疾恙。尙未造朝。到此相見。已違予初料。則因本職之未謝。尙遲登對。予心之悵鬰。當復如何。暫爲出肅。亦有何傷。爾其隨後。卽爲肅命。因爲登對於驪州宿所事。遣承旨。傳諭于吏曹參議金亮行處。有防以傳諭事。承命先退。義翊跪稟初吹。又稟二吹。通禮跪啓。請中嚴。少頃。義翊跪稟三吹。通禮跪啓外辦。上降座乘輿。出行宮門外。降輿乘馬。宣傳官跪稟鳴金邊旗幟分立三行。又稟開金大吹打。上曰。駕後咫尺。人馬攔入。喧譁忒甚。極爲駭然。禁喧郞廳。知名以奏。各別禁飭事。仍爲分付。義翊曰。禁喧郞廳。卽崔守魯云矣。少頃。上曰。俄已申飭。而駕後喧譁漸甚。當該禁喧郞廳拿入。宣傳官傳命。兵曹佐郞崔守魯拿入。上曰。屢次申飭。而駕後喧譁。終不止熄。極爲駭然。所當重治。而姑爲參酌。爲先汰去後。拿出。駕到驪州邑村。上曰。此是驪州邑內乎。義翊曰。然矣。上至寧陵洞口作門外。宣傳官跪稟鳴金吹打止。又稟鳴鑼邊旗幟分立左右。上下馬乘輿。至齋室門外。降輿入齋室。少選。上具翼善冠黲袍。出齊室乘輿。詣寧陵紅箭門外。降輿。入就板位。行四拜禮。仍詣大王陵上。上曰。陵司隨入。上奉審陵上。仍又巡審曲墻諸處後。詣陵上左傍。北向拱立。下敎曰。陵司。進前。陵司。進伏。上曰。石物。或有些少鏬隙處。是何故也。陵司奏曰。魂遊石下端小欹處。自古如此云矣。上曰。事知守僕。使之待令。上曰。此是子坐午向乎。陵司奏曰。然矣。上曰。此處案山。與王后陵上。同一案山乎。陵司奏曰。然矣。良久。上詣王后陵上奉審。仍詣碑閣奉審。上曰。此碑卽故判書李正英之筆云。信否。陵司奏曰。此則未能詳知矣。上詣丁字閣奉審訖。還入小次。酌獻禮時至。通禮跪啓。請出次。上出小次。詣盥洗位。盥洗訖。陞自東階。詣丁字閣階上板位。行四拜禮。詣樽所。西向立。承旨進前。酌酒訖。上入詣神位前。禮儀使鄭光漢曰。香卓前。御座褥席不布。事極駭然。當該陵司拿處。何如。上曰。推考。可也。出擧條上北向跪。三上香。行初獻禮。執爵獻爵訖。俯伏興少退跪。大祝進讀祝文。讀已。上俯伏興還板位。亞獻官金尙喆。終獻官徐命善。以次行禮訖。上行四拜禮。仍詣望燎位北向立。大祝奉祝板燎於坎。禮畢。上還詣板位。行辭陵禮。四拜訖。上出紅箭門外。上曰。宋儒賢與陵司。同詣陵上奉審。可也。上謂侍臣等曰。己亥重回。來拜此陵。惟予感慕之忱。固不自勝。而展禮順成。亦可幸甚。國榮等曰。逢今年謁此陵。誠非偶然。伏想聖心。必多追慕之懷矣。今幸風日和暢。輦路安吉。親行酌獻。褥禮順成。臣等之心。亦不勝忻幸矣。上乘輿還至齋室。降輿。入齊室。少頃。改具戎服。出齊室。乘輿。詣英陵洞口。先是。上以都監陣爲先廂事下敎。都監陣誤聽下敎。結陣於洞口稍遠地。上曰。都監作門。不設於信地。而列陣於距洞口幾馬場之地。俄已下敎於該營大將。則豈敢乃爾。此是領軍中軍誤聽之致乎。承敎大將誤傳之致乎。該營中軍。爲先記過。上曰。大將則在衛內。雖不領軍。軍務節制。旣皆主管。則傳敎之下。其所擧行。豈可如是錯誤乎。國榮進前曰。臣則果以下敎。分付本營。而中軍誤聽。如是擧行矣。上至齋室門外。降輿入齋室。改具翼善冠黲袍。出齋室乘輿。至英陵紅箭門外。降輿入就板位。行四拜禮。仍詣陵上奉審。又審視曲墻諸處後。還詣陵前。北向拱立。上曰。陵司待令乎。有防曰。待令矣。上曰。使之進前。陵司進伏。上曰。此陵姑無頉處乎。陵司奏曰。今秋自禮曹。已爲修改。故今則無頉處矣。上曰。此陵坐向。亦與寧陵同乎。有防曰。同是子坐午向矣。上仍周覽主峯山勢及局內龍虎後。詣碑閣奉審。又詣丁字閣奉審。降自東階就板位。行辭陵禮。四拜訖。還出紅箭門外。乘輿至齋室。降輿入。改具戎服。上謂侍臣曰。我國禮樂文物。莫非英廟制度。而宏規懿法。至今遵守。豈不盛哉。有防曰。我朝文治。至英廟朝。始燦然大備。爲東方億萬年家法矣。上曰。英廟孝廟盛德大業。何敢形容說道。而到今繼述之方。乃是後嗣之責也。予於今日。展拜兩陵。追慕之中。益切兢愓之心矣。仍命書傳敎曰。遠陵行幸。與近陵有異。英陵寧陵陵官。倂陞敍。宗廟守僕及本陵守僕守護軍。一竝考例施賞。少頃。通禮跪啓。請出次。上出齋室。乘輿至洞口作門外。降輿乘馬。上命義翊。書傳敎曰。自寧陵洞口。至興仁之門。捧上言。上曰。百官揷羽。出駕前下敎宣傳官跪稟鳴金邊。旗幟分立三行。又稟開金大吹打。駕進發詣驪州。至行宮門外。宣傳官跪稟鳴鑼邊旗幟分立左右。又稟鳴金吹打止。上下馬乘輿。入行宮降輿。御淸心樓。承史侍衛諸臣。各就其位。形名前排。分列庭中。上曰。都監中軍李昌運。拿入。宣傳官傳命拿入。上曰。作門處所。自有信地。又已下敎。則營陣進退。何等愼重。而任意移次。何也。昌運奏曰。臣作門信地。未及詳知。不免錯誤之擧。莫非臣愚迷之罪也。國榮曰。俄者。李昌運言于臣曰。作門處所。果爲退步而排立云矣。今於帳前。糢糊仰對。極爲駭妄矣。上曰。果如卿言。則誠爲駭妄。而姑從寬恕之意。且以年老之故。不爲依法矣。大抵。一營之事。爲主將者。亦安得辭其責乎。仍令拿出昌運。上曰。京畿監司。入侍。鄭昌聖進前。上曰。今番幸行。民邑勞役。必非尋常。予所悶念之心。實不能須㬰忘也。卿須體予此意。各別照飭。無使不聞不知之中。或有民間爲弊之患也。卿乃一道方伯也。列邑守令之賢否。蔀屋小民之苦樂。莫非方伯之責。卿其勉之。本州亦有邑弊民瘼之可以釐革變通者。卿與本牧使。一一講確。登對時稟處。可也。昌聖曰。臣伏承下敎。當與本牧使。各別商確以爲陳達。而槪聞本州。則雖不無些少弊端。𤨏屑不敢枚擧。至於爲民弊瘼。則實無大段者云矣。上曰。本州若有民弊。而予旣到此。不爲軫恤。則顒望之民情。豈不缺然。而予心。亦豈可安乎。上曰。大臣。入侍。領議政金尙喆。左議政徐命善。以次進伏。尙喆曰。展拜禮成。聖孝克伸。伏不勝欣幸。而連日動駕。玉體。若何。上曰。予則無事矣。卿等。多日撼頓。能無損節乎。尙喆曰。至於臣等犬馬賤質。何足仰煩聖慮。而區區下情。惟以聖體萬安爲幸矣。上曰。今日展拜兩陵。予懷實不勝感愴。而今於此處。隔江西望。仙寢松柏。鬱鬱入瞻。予每誦宋先正詩。坐久月沈陵柏暗。不知何處跪陳辭之句。未嘗不歎息悲慨矣。又於今日。適登此樓。望仙陵於咫尺。覽先正之遺題。尤不勝激仰感歎矣。尙喆等曰。今日聖心之追慕。安得不然。而臣等區區之忱。亦不勝愴慕矣。上曰。今日展拜。宋儒賢適又隨駕。亦非偶然矣。尙喆曰。年回己亥。祗謁寧陵。宋儒賢又以先正之孫。護陪行禮之班。實非偶然之事。上曰。卿等。先退休息。可也。尙喆命善先爲退出。上曰。邑誌以爲本以府陞牧云。蓋睿宗朝遷奉英陵之後。有是陞號耳。民始曰。成化六年己丑。移奉英陵云矣。上曰。淸心樓扁額。誰筆云耶。義翊曰。宋先正所書云矣。上曰。西北間山麓之中。隱暎入望者。是所謂報恩寺。而俗稱甓寺者乎。有防曰。然矣。上曰。嘗見輿地勝覽。驪江東岸鳳尾山上古神勒寺。有甓浮圗云。以此而有甓寺之稱耶。有防曰。寺之東江岸絶壁上。果有小塔。而以甓築之。甓寺之稱。必由於是矣。蓋於英陵遷奉時。此爲巨刹。而仍賜報恩之額云矣。上曰。英陵碑銘。是鄭麟趾所製乎。有防曰。然矣。上曰。此江。通于何江乎。有防曰。此江與京江相通。故沿江溯流而北行。則不過一宿而達京城。此江之南流。則與三南相通。卽所謂上流也。上曰。本州多有簪纓世族。故櫛比繁華。無異京洛。村閭之富盛。人物之鮮明。恰似圜圚中所見。足可謂通都大邑矣。有防曰。此是上流。土又膏沃。故京洛仕宦之人。多置庄穫於此。而沿江上下。亦有樓臺之可觀處矣。上曰。金履素之家。亦在此處乎。有防曰。在於行宮東墻外。而距此不過數十步矣。命退。諸臣以次退出。
정조 3년
己亥八月初五日酉時。上御驪州行宮。閉門取稟入侍時。行右承旨李義翊。假注書徐鼎修。記事官徐龍輔鄭東浚。以次侍立訖。宣傳官跪稟懸燈號令。放起火一枝。各營一體應之。少頃。義翊跪稟閉門吹。上曰。知道。宣傳官跪稟號令放砲三聲。牢子大喝三聲。宣傳官跪稟開金大吹打。鳴金吹打止。擂鼓三通。吹天鵞聲。因閉門。人定時至。將定更。義翊跪稟初更。宣傳官跪稟定更號令。放砲一聲。吹天鵞聲。宣傳官跪稟起刁斗。義翊傳稟。上曰。知道。上曰。承史姑退休息。可也。諸臣以次退出。
정조 3년
己亥八月初五日二更。上御驪州行宮。左副承旨入侍時。左副承旨徐有防。假注書徐鼎修。記事官徐龍輔鄭東浚。以次進伏訖。上命書傳敎曰。吏曹參議金亮行處。更遣吏曹參判。期於偕入。上曰。儒賢以官職之未解。爲難進之端云。是可悶也。必遞官銜。然後可以入來云耶。有防曰。官職未遞之前。終不敢登筵云矣。上曰。然則爲其進身之路。不得不姑解官職。然後可以得見矣。仍命書傳敎曰。若是相持。尙未一面。殊非誠信底道。無寧姑解見職。以便儒賢之心。以開登筵之路。吏曹參議金亮行本職。今姑許遞。夜色向深。宮門已閉。明朝入侍事。使偕來亞卿。更爲傳諭。仍與偕入。又命書傳敎曰。戶曹參判明日入侍事。遣史官傳諭。上曰。前參議金亮行。口傳付軍職。出榻敎上曰。吏曹參議旣已許遞。明日則可以登筵乎。有防曰。今則自上。曲念其引義之端。至有此許解之敎。明日則似當入侍矣。上曰。然則殊可幸也。命書傳敎曰。初八日文科別試殿試試官。文科則七試官。似難分排。依庚午從行別科例。以二望推移備擬事。該房知悉。上曰。此處頗爲暢濶。本州牧使所居處乎。有防曰。牧使間或來居於此。而此本客舍云矣。上曰。政院處所。亦在何處乎。有防曰。行宮西墻外。卽是政院所接處。而此是本州內衙云矣。上曰。政院所屬。足可容接乎。有防曰。衙舍窄迫。難於容接。而蓋邑力殘薄。故久不修補。多爲頹落矣。命退。諸臣以次退出。
정조 3년
行都承旨洪國榮隨駕宿。行左承旨鄭民始隨駕宿。行右承旨李義翊隨駕直。左副承旨徐有防隨駕宿。右副承旨李秉模隨駕宿。同副承旨李枰隨駕直。注書李兢淵隨駕宿一員未差。假注書徐鼎修隨駕直。事變假注書趙衍德守宮直。
정조 3년
吏曹。口傳政事。以尹塾爲驪州牧使。以洪秉纘爲楊州牧使。以姜宜煥爲果川縣監。以洪景游爲楊根縣監。
정조 3년
兵曹。口傳政事。以柳鎭夏爲禁軍別將。以李漢昌爲右邊捕盜大將。
정조 3년
己亥八月初六日卯時。上御驪州行宮。開門取稟入侍時。行右承旨李義翊。假注書徐鼎修。記事官徐龍輔鄭東浚。以次侍立訖。宣傳官跪稟落燈號令。少頃。義翊跪稟開門吹。宣傳官跪稟號令放砲。牢子大呼開門。又大喝三聲。擂鼓三通大吹打。已而。鳴金吹打止。仍開門後。諸臣以次退出。
정조 3년
先是日暮。宣傳官跪稟懸燈號令。放起火一枝。各營一體應之。少頃。義翊跪稟閉門吹。上曰。知道。宣傳官跪稟號令放砲。牢子大喝三聲。開金大吹打。鳴金吹打止。擂聲三通。又吹天鵞聲。仍閉門。人定時至。將定更。義翊跪稟初更。宣傳官跪稟定更號令。放砲吹天鵞聲。各營起勺斗。至二更三更亦然。四更後。承史承命先退。
정조 3년
大駕詣山城行宮後。政院玉堂藥房朝廷二品以上六曹堂上。口傳問安。答曰。知道。
정조 3년
傳于鄭民始曰。左承旨與守禦使入侍。
정조 3년
傳于李義翊曰。明日朝問安。勿爲之。
정조 3년
吏曹口傳政事。以李曾祜爲果川縣監。李命熙爲楊根縣監。
정조 3년
李義翊。以守禦廳言啓曰。本廳隨駕將校軍兵。因傳敎。除初試赴擧人姓名。別單書入之意。敢啓。傳曰。知道。
정조 3년
徐有防。以義禁府言啓曰。綾城尉具敏和。亟施竄配之典事。承傳啓下矣。具敏和。全羅道金堤郡竄配。而以承傳內辭意。具罪目。依例發遣府都事。押送配所。何如。傳曰。允。
정조 3년
己亥八月初七日卯時。上御利川行宮。開門取稟入侍時。行右承旨李義翊。假注書徐鼎修。記事官徐龍輔鄭東浚。以次侍立訖。宣傳官跪稟落燈。止勺斗號令。義翊跪稟開門吹。上曰。知道。宣傳官跪稟號令放砲三聲。牢子大呼開門。又大喝三聲。擂鼓三通大吹打。仍開門。上曰。承史次次退食。可也。諸臣以次退出。
정조 3년
己亥八月初七日酉時。上御南漢行宮。閉門取稟入侍時。行右承旨李義翊。假注書徐鼎修。記事官李信祜鄭東浚。以次侍立訖。宣傳官跪稟懸燈號令。放起火一枝。各營一體應之。義翊跪稟閉門吹。上曰。知道。宣傳官跪稟號令。放信砲三聲。牢子大喝三聲。鳴金大吹打。擂鼓三通。又吹天鵞聲。仍閉門。人定時至。將定更。義翊跪稟初更。宣傳官又跪稟號令放砲一聲。吹天鵞聲。各營起勺斗。上曰。承史姑退。夕食後入來。可也。諸臣以次退出。
정조 3년
傳于徐有防曰。朝問安。勿爲之。
정조 3년
有政。吏批。判書李徽之進。參判兪彦鎬進。參議未差。左副承旨徐有防進。以李𡊠爲同義禁。丁志元爲兵曹佐郞。李義敎爲司僕主簿。宋煥程爲司宰主簿。申應顯爲安州牧使。新及第閔台爀今加通政。文科甲科第一人。登科前資窮。依法典陞堂上。造紙別提單李尙淵。武科第一人。監察洪景游。弘陵令姜宜㷜以上。仍任前職事。承傳。
정조 3년
兵批。判書鄭尙淳進。參判金履素留司。參議洪樂彬入直。參知南鶴聞守宮。行右承旨李義翊進。以西春君燁爲都摠管。李壽鵬爲兼司僕將。安橚爲武兼。
정조 3년
李義翊。以宿衛所言啓曰。依下敎。武藝別監隨駕軍兵等。令各該營門。療飢債分給之意。敢啓。傳曰。知道。
정조 3년
己亥八月初八日卯時。上御南漢行宮。開門取稟入侍時。行右承旨李義翊。假注書徐鼎修。記事官李信祜鄭東浚。以次侍立訖。宣傳官跪稟落燈。止刁斗號令。義翊跪稟開門吹。宣傳官跪稟號令。放信砲三聲。牢子大呼開門。又大喝三聲。擂鼓三通。開金大吹打。少頃。仍開門。上曰。承史次次食代。可也。諸臣以次退出。
정조 3년
先是日暮。宣傳官跪稟懸燈號令及還行宮。義翊跪稟閉門吹。又稟定更。皆如上儀。
정조 3년
行都承旨洪國榮隨駕宿。行左承旨鄭民始隨駕宿。行右承旨李義翊隨駕直。左副承旨徐有防隨駕宿。右副承旨李秉模隨駕直。同副承旨李枰隨駕宿。注書李兢淵隨駕宿一員未差。假注書徐鼎修隨駕直。事變假注書趙衍德守宮直。
정조 3년
兵曹口傳政事。以朴基豐爲訓鍊副正。
정조 3년
先是。上御西將臺時日暮。宣傳官跪稟懸燈號令。放信砲三聲。放起火一枝。及還行宮。義翊跪稟閉門吹。上曰。知道。宣傳官跪稟閉門號令。放信砲。牢子大喝開金大吹打。擂鼓吹天鵞聲。竝如常儀。仍閉門。
정조 3년
己亥八月初九日卯時。上御南漢行宮。開門取稟入侍時。行右承旨李義翊。假注書徐鼎修。記事官金勉柱鄭東浚。以次侍立訖。宣傳官跪稟落燈止勺斗號令。義翊跪稟開門吹。上曰。知道。宣傳官跪稟號令。放信砲三聲。牢子大呼開門。又大喝三聲。宣傳官跪稟擂鼓三通。又稟開金大吹打。少頃。鳴金吹打止。仍開門。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐。右副承旨李秉模坐直。同副承旨李枰坐直。注書李兢淵藥院直一員未差。假注書徐鼎修仕直。事變假注書趙衍德仕。
정조 3년
傳于李秉模曰。軍行八日。幸得穩旋。今番擧動時。因傳敎記過人。一竝蕩滌。罪雖不輕。其在慰說之道。合施曠蕩之典。勘罪次出付各營人。一竝分揀。
정조 3년
李義翊啓曰。新除授右邊捕盜大將李漢昌。卽爲牌招。命召及大將牌傳令牌傳授。何如。傳曰。允。
정조 3년
又以守禦廳言啓曰。南漢山城赴操校卒初試入格之類姓名。別單書入之意。敢啓。傳曰。知道。
정조 3년
己亥八月初十日卯時。上御南漢行宮。開門取稟入侍時。行右承旨李義翊。假注書徐鼎修。記事官金勉柱鄭東浚。以次侍立訖。宣傳官跪稟落燈止勺斗號令。義翊跪稟開門吹。上曰。知道。宣傳官跪稟放砲三聲。牢子大呼開門。又大喝三聲。宣傳官跪稟擂鼓三通。又稟開金大吹打。少頃吹打止。仍開門。諸臣以次退出。
정조 3년
己亥八月初十日卯時。上御鍊兵館。親臨犒饋入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具戎服。出便次陞座。通禮跪啓請出次。上降座乘輿。出行宮門外。宣傳官跪稟鳴金邊。旗幟分立三行。先是。守禦使率領參操軍兵。札住於鍊兵館前路左右以待。上至鍊兵館前路。兵曹判書鄭尙淳。跪啓稟旗鼓在前。請駐蹕。宣傳官請受信箭于兵房承旨。義翊啓請藍白信箭。以授宣傳官。宣傳官奉以前行。宣傳官跪稟放信砲三聲。呼軍器寺。放信砲。又跪稟鳴金二下大吹打。呼鉦手。鳴金大吹打。駕到轅門外。尙淳啓請駐蹕。宣傳官跪稟鳴金三下吹打止。呼鉦手。鳴金吹打止。守禦使於信地。擧號砲一聲。吹天鵞聲。各兵點旗吶喊共三次。鳴金喇叭止。宣傳官跪稟鳴金二下大吹打呼鉦手。鳴金大吹打。守禦使於信地。亦吹打。守禦使率中軍以下至哨官。跪迎路左。上入作門詣壇下。宣傳官跪稟鳴金三下吹打止。呼鉦手。鳴金吹打止。宣傳官又跪稟鳴鑼邊。旗幟分立左右。仍鳴金鑼止。上降輿登壇陞座。黃門旗手又桿。作門于淸道旗之前。守禦使聽候於門旗外。尙淳跪啓稟小開門吹打。宣傳官跪稟號令。呼鉦手。鳴金二下小吹打。又稟鳴金三下吹打止。尙淳先行參現禮。宣傳官以下各班。竝行參現禮。尙淳跪啓稟放陞壇砲。宣傳官跪稟號令。呼軍器寺。放信砲三聲。宣傳官又跪稟鳴金二下大吹打。牢子隊長。先喝牢子站齊。牢子大喝三聲畢。牢子一人進跪。大呼開門。黃門旗手應聲。麾旗而退。宣傳官跪稟鳴金三下吹打止。呼鉦手。鳴金吹打止。守禦使趨入。行參現禮。仍留壇上。尙淳跪啓稟掌號篴聚官軍。宣傳官跪稟號令。呼軍器寺。放信砲一聲。仍呼呼篴手。吹掌號篴。守禦中軍以下千摠把摠哨官軍兵。齊到壇下。宣傳官跪稟止金。呼鉦手。鳴金一下止金。宣傳官跪稟跪鼓。呼鼓手。跪鼓一通。守禦中軍以下至軍兵。俱跪分班叩頭。宣傳官命起去。中軍以下。應聲起立。宣傳官跪稟列坐號令。呼軍器寺。放信砲一聲。仍呼鑼手鳴鑼。守禦使坐於壇上。中軍以下軍兵。列坐於壇下。宣傳官跪稟止金。呼鉦手。鳴金二下止金。上曰。時原任大臣閣臣玉堂各營大將。同爲入參。可也。領敦寧李溵。領議政金尙喆。左議政徐命善。奎章閣直提學兪彦鎬鄭民始。直閣金宇鎭。待敎徐龍輔。弘文館校理權以綱吳大益。副校理尹行元。修撰徐有成趙鼎鎭。副修撰尹行修沈樂洙。訓鍊大將洪國榮。御營大將李柱國。以次進伏。溵等進前曰。夜間聖體諸節。若何。上曰。一樣矣。溵等曰。今日當爲回鑾。而朝來日氣。甚爲淸和。下情甚幸矣。上曰。今番往還。日氣皆好。是可幸也。溵等仍就坐。宣傳官跪啓稟武桓之樂。呼軍器寺。放信砲一聲。仍呼鉦手。鳴金二下。仍奏樂。樂用軍樂擧床畢。宣傳官跪稟鳴金三下樂止。呼鉦手。鳴金樂止。宣傳官跪稟奏徵角之樂。呼鉦手。鳴金二下奏樂。樂用與民樂盡飽後。宣傳官跪稟鳴金三下樂止。呼鉦手。鳴金樂止。宣傳官跪稟奏昭武之樂。呼鉦手。鳴金二下奏樂。樂用會祥樂撤床畢。宣傳官跪稟鳴金三下樂止。呼鉦手。鳴金樂止。壇上壇下。侍衛諸臣大將以下至軍兵。一時起跪。叩頭山呼。宣傳官跪稟哱囉號令。呼軍器寺。放信砲一聲。仍呼哱囉手。吹哱囉。中軍以下軍兵俱起立。宣傳官跪稟止金。呼鉦手。止金。尙淳跪啓稟守禦廳官軍回信地。宣傳官跪稟回信地吹打。呼鉦手。鳴金二下大吹打。中軍以下至軍兵。回到信地。如前札位。宣傳官跪稟鳴金三下吹打止。呼鉦手。鳴金吹打止。尙淳跪告饗士禮成訖。上曰。今方還宮。大臣諸臣。先爲退去班次。可也。溵等皆先退。上命書傳敎曰。山城將校別試射初試時。守禦使廣州府尹眼同試取事。分付。又命書傳敎曰。今番三邑減賦。以還耗代減。至於山城。軍餉外無他糶糴之穀云。雖軍餉。勿拘他邑之例。一倂除耗。使小民皆蒙實惠事。自備局分付該道。上命諸臣少退。諸臣以次退出。
정조 3년
己亥八月初十日巳時。上自南漢山城。還宮擧動入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具戎服。出便次御鍊兵館。承旨史官分東西。趨入侍立。雲寶劍堂上堂下侍衛。各就其位。上曰。守禦使迎接節次置之。只於陣頭跪迎事。分付。義翊承命分付。上曰。驪州淸心樓。利川行宮。廣州鍊兵館行宮等處。一倂依前用之。出榻敎義翊跪稟初吹。少頃。又稟二吹。通禮進前。跪啓中嚴。義翊又稟三吹。通禮又啓外辦。上降座陞輿。出鍊兵館門外。宣傳官跪稟鳴金邊。旗幟分立三行。又跪稟開門大吹打。駕進發出南門。上曰。軍士房承旨進前。義翊進前。上曰。屢日驅馳之餘。軍兵必多勞憊。且日勢尙早。無或疾驅。緩緩行軍事。分付隨駕各營門。可也。義翊承命分付。駕到廣津晝停所。宣傳官跪稟鳴鑼邊。旗幟分立左右。又稟鳴金三下吹打止。上下馬。入幕次。上曰。諸軍炊飯。一一爲之。毋或有窘急遺漏之弊事。宣傳官持令旗出去。預爲分付各營。可也。上曰。禮房承旨進前。有防進伏。命書傳敎曰。還宮時。當歷臨仁明園。百官行禮置之。先後廂軍兵。旣命道上留住。班列亦令留待路上。少頃。上曰。軍兵若一時渡涉。必爲窘速。先廂軍及其他諸軍。先令次次乘船。可也。宣傳官承命分付。少選。通禮跪啓請出次。上將出次。宣傳官傳稟放信砲。上出次乘輿。至船艙所。兵曹判書鄭尙淳。跪啓稟陞船砲。上降輿御龍舟。上曰。諸軍皆已乘船乎。宣傳官分往各處申飭。可也。應周等承命出去申飭後回奏曰。先後廂諸軍及大旗幟。已皆陞船矣。尙淳跪啓稟行船砲。宣傳官跪稟行船號令。放信砲一聲。擧起火一枝。各營亦一體放砲。擧起火以應之。宣傳官又稟開金大吹打。呼鉦手。鳴金二下大吹打。龍舟進發。至西邊船艙所。宣傳官跪稟鳴金三下吹打止。呼鉦手。鳴金吹打止。上曰。軍兵皆已到泊下船乎。義翊曰。船隻今皆到泊於江邊。而諸軍方下船矣。上曰。姑待諸軍之畢渡。而放下船砲。可也。義翊曰。然則使宣傳官出見。待其畢渡而回奏。好矣。上曰。知道。義翊呼宣傳官。分付。宣傳官承命出去。少頃回奏曰。今則諸軍。皆已渡涉矣。上曰。先朝庚戌年幸行時。回到此津。以船隻之不備。軍兵未卽渡涉。至有工曹郞廳拿入之敎。今則得免此患。殊可幸也。義翊曰。臣等考見政院日記。亦載此事。而今番則使之預先渡涉。故得免此患矣。尙淳跪啓稟下船砲。宣傳官跪稟鳴金邊。旗幟分立三行。上降座。乘輿下龍舟。降輿乘馬。宣傳官跪稟開金大吹打。駕進發。至箭串前路。有一小童。擊錚於路傍。上因駐蹕。謂義翊曰。此兒年可十歲以下。而能於衆人紛遝之中。排出擊錚。略無畏怯之色。良可異也。義翊曰。臣亦見之。而如此幼沖之兒。能爲此擧者。果爲異常矣。上曰。使告諠邏將。召入此兒於衛外。試問其年歲之幾何。所訴之何事以奏。可也。義翊承命。使告諠邏卒。招致擊錚小兒於衛外。上命義翊問之曰。爾年幾何。而緣何事呼訴乎。厥兒因涕泣汪汪。不能成聲而對曰。矣身年十一歲。而矣父金宗孝。以至冤之事。被鏑已久。尙未蒙放。情實莫暴。冤痛次骨。故敢忘猥越之懼。冒萬死擊錚矣。上曰。此是向來以鑄錢事被謫者乎。義翊曰。然矣。上曰。以十歲幼兒。當初擊錚。已爲異常。而今於咫尺駕前。其所奏對鑿鑿有條理。又其涕泣呼冤之狀。足令人感動。不意卑微之中。有此了了之類。極可尙也。義翊曰。咫尺嚴畏之地。必有慌怯。而少無失措。淚隨言出。言亦詳明。可謂奇特矣。上命義翊諭之曰。見爾擧措。聞爾情原。殊可矜憐。此則朝家。當爲處分。爾其退去以竢也。仍命退出。上詣仁明園至洞口。宣傳官跪稟鳴金吹打止。上至齋室門外下馬。乘輿入齋室。改御翼善冠黲袍。乘輿出齋室。上曰。園所看山時堂郞入侍。左議政徐命善等進前。上曰。堪輿家之說。予雖不解。而大抵看山之法。必取岡麓回抱。明堂深邃之地者。此是當然之理。而今此園所。予始來見。則山勢無一環抱。明堂逼臨大路。雖以堪輿家說觀之。不可謂之成局。且以大路之太近穴前。欲爲斷塞此路云。此亦豈不寒心乎。此路乃我朝開國以來四百年周行之道。則乃欲容易斷塞。無少持難者。抑何意也。其時看山堂郞之意。誠未可曉也。予之倚恃左相顧。何如。而今此園所一事。極爲寒心。此道非尋常徑路之比。而乃是自古陵寢往來之輦路。則一朝欲爲夷塞者。萬萬寒心矣。命善曰。臣於聖敎之下。惶恐不知所達矣。上曰。局勢之淺露。姑勿論。塞路一節。尤爲不成說之事也。然此豈卿自主掌之事乎。故於卿。猶不深咎矣。上詣園上。降輿周覧訖。乘輿還入齋室。改具戎服。乘輿出齋室門外。降輿乘馬出洞口。宣傳官跪稟開金大吹打。駕至興仁門外。宣傳官跪稟鳴金三下吹打止。上入興仁門。至敦化門外。上謂義翊曰。隨駕士卒之多日勞苦。留都軍兵之晝夜暴露。一時甚悶。故解嚴標信。不待奏請。而直出各營。待標信。卽爲解嚴。罷送軍兵事。分付。可也。仍下標信。義翊跪受。以傳於宣傳官。上曰。宣傳官分往隨駕諸營及留都營。軍兵之安否。一一勞問後回奏。可也。上入敦化門。至仁政門外。下馬乘輿。上曰。翌日問安。勿爲之。出榻敎上由萬安門還內。諸臣以次退出。
정조 3년
陪從錄。議政府領議政金尙喆。左議政徐命善。扈衛大將藥房都提調讀劵官領敦寧府事李溵。判敦寧府事具允鈺。藥房提調知中樞府事韓光會。吏曹判書李徽之。別雲劍讀券官戶曹判書金華鎭。整理使讀劵官禮曹判書鄭光漢。兵曹判書鄭尙淳。參試官刑曹判書趙㻐。工曹判書鄭好仁思彦君䄄花陽君榷雲山君楢。都摠管兼寶劍西春君爗凝善君爔西淸君煋昌城尉黃仁點綾城尉具敏和。都摠管戶曹參判宋德相。漢城府右尹李性源。別雲劍預差讀劵官行副司直洪檢。別雲劍沈頥之。別雲劍同知中樞府事徐有寧咸春君李昌運。行副司直李𡊠。別雲劍預差讀劵官同知敦寧府事李瀁。別雲劍預差副摠管鄭昌順。寶劍徐有隣。侍衛李明中。寶劍洪秀輔。寶劍司憲府大司憲趙時俊。司諫院大司諫鄭晩淳。奎章閣直提學兪彦鎬。吏曹參判讀劵官行承政院都承旨洪國榮。訓鍊大將藥房副提調奎章閣直提學讀劵官吏房行左承旨鄭民始。直提學禮房行右承旨李義翊。同義禁兵房左副承旨徐有防。右副承旨李秉模。同副承旨尹塾。到驪州宿所。移拜本州牧使其代李枰。兵曹參議洪樂彬。對讀官行副司直林鼎遠。對讀官奎章閣直閣金宇鎭。對讀官待敎徐龍輔。藝文館奉敎弘文館校理權以綱吳大益。副校理尹行元。參考官修撰徐有成趙鼎鎭。副修撰尹行修。對讀官沈樂洙。對讀官司諫院獻納李命勳。正言朴天行。司憲府持平宋樂申應淵。藝文館待敎金勉柱。以摘奸出去檢閱李信祜。到南漢落後鄭東浚。下番承政院注書李兢淵。假注書徐鼎修。司果柳孟養。對讀官李夔。對讀官洪秉殷。惠廳郞廳司僕寺內乘鄭彦衡趙獜逵。別軍職姜五成王漢禎具純孫相龍李格。通禮院左通禮沈命德。右通禮崔夢嵒。吏曹佐郞朴祐源。對讀官戶曹正郞李樂培。禮曹佐郞金一衡。兵曹正郞趙時偉。對讀官尹行履。佐郞鄭益祚崔守魯宋㯙。刑曹正郞趙應鉉。工曹正郞李曾祐。司憲府監察申光鼎徐命珪丁志元。宣傳官申應周。別軍職參考官任屹。招搖旗李潤禧。寶田翊顯。啓螺尹守訥。龍旗吳懿常。信箭參考官朴基豊。信箭還日除訓副金益彬。招搖旗朴基赫。啓螺李尙說。啓晝停申鴻周金爔沈默之李尙謙李晢李明勳。已上承傳李琦鉉白東運金燨宋觀休閔百履許湛。已上駕後司僕寺正李度默。對讀官僉正沈公猷。判官李敍中。奉常寺正奇彦鼎。軍資監正申致權。訓鍊副正金魯直。執鼓官僉正金章勛。鳥銃監的官主簿尹壽民。告箭官軍器寺僉正李命仁。都摠府經歷金聖和。龍旗趙岱。侍衛備邊郞都事李翼鉉。侍衛李東憲中樞府經歷徐有龍。義禁府都事李碩模林泰遠尹廷烈李漢棟。漢城府主簿洪景仁。司饔院主簿朴明淳。尙衣院別提睦萬中。對讀官典設司別提李松模。長興庫奉事李性重。廣興倉奉事金鎜。濟用監奉事李鼎烈。尙瑞院直長趙弘鎭。副直長鄭光憲。繕工監監役李濟逵。承文院副正字李國標。致詞官成均館博士李錫源。入門官軍器寺直長柳炯。差備官奉事林大榮。差備官通禮院贊儀金尙斗。典儀張濩。引儀金東覽閔憲金彦國。兼引儀崔璹。假引儀金載道。奎章閣司卷尹東瑀姜世重。領籖全大重趙壽嶪。武臣兼宣傳官金燦鄭潤玉安舜命李海柱洪檊李光進柳鎭爀金震郁李雨普柳鳳明金昌胤閔光德鄭忠翊金益魯沈錫李昌會林擎翰李啓春李鎭宇南正圭。守門將金鼎燦。雲劍金命珣。雲劍安栐。雲劍孫昌軫。雲劍香室陪香官校書館博士孫處仁。忠義張錫周。內醫院醫官慶絢吳道炯白文昌方泰逵金成五李維鑑邊致翰。掌務官挾輦將韓宗福姜啓祚。從事官田斗興。呼名官自京至陵所鄭光璞。呼名官自京至陵所文贊五。廣津晝停全時赫。廣津晝停洪重振。山城幕次崔天樑。山城幕次林秀郁。告冊官道洞晝停差備預差李聖柱。告冊官道洞晝停差備預差安興贊。利川宿所馮慶文。利川宿所申淑哲。陵所金壽弼。陵所司謁石聖運。司鑰金壽完林興壽太命喆白景炫李德鳯崔昌福。奎章閣監書安道煥金光瑀張世紀兪得祐高尙賢李孝得。禁漏官李棡李彦斗金履義。觀象監正趙弘規。敎授趙弘度。律學明律孔震杓。審律申弘喆。籌廳計士崔孝一。圖畵署敎授許礛。寫字官上護軍彭得大。別監三十二人。中禁六人。武藝別監七十九人。
정조 3년
兵曹禁軍別將柳鎭夏。一番內禁衛將李邦鵬。二番內禁衛將沈釋之。一番兼司僕將黃命耇。二番兼司僕將鄭觀采。二番羽林衛將金樂淳。堂上軍官李春琦王道平金相取朴泰俊金喆勳李洸金鴻齡申碩徵韓弘道方處寬金鎰煥朴萬齡。敎鍊官文載奎金義淳王道源千德壽崔廷喆邊鎭國金見行張信厚趙益傅劉瓊鄭學基車景一陳宜良朴致燁。禁軍四百四十人。駕後禁軍五十人金尙潤金道恒高景文崔弘亮金尙孝李晩謙崔孝昌廉天耇閔仁喆金命大全檥白鳯翼李炡一李元赫趙得壽李允益宋濟謙金光國張敬相魚夏淵朴宗鎬崔景錫劉道源鄭弘燁尹擎國金尙說安彰績金致重洪壽昌崔景瑞李元喆南允尙高衡岳景光協徐光赫崔德浩柳淡朴春根金九剛尹佐殷金重郁金相厚許磤鄭鍾遠金埛李寅旭越文禧李命觀李炡五郭興新。日傘事知柳台彦李弼邦李春殷黃在中。節目事知李珍國李熙章。火砲五人。馬醫二人。月刀六人。禁火二人。執船二十一人。牢子二十二名。巡令手二十二名。吹鼓手三十九名。大旗手三十四名。燈籠軍十名。帳幕軍十名。細樂手二十三名。番旗手二十六名。卜馬軍八十六名。卜直七名。番書員八名。有料兒旗手十四名。各色兒旗手一百五十六名。三局旗手十五名。以上一千三十七員名人
정조 3년
訓鍊都監中軍李漢昌。別將申大謙李漢豊。千摠金廷遇。把摠金魯成金致晙柳鎭豊李延弼。挾輦李栢然。挾輦哨官權璹李郁延金命赫安橚趙毅鎭李厚坤趙彦心梁塤洪繼哲金得衍洪尙德蔡顯一丁彙泰具壽漢。扶輦金就大。挾輦本廳軍官金成彩。別軍官李準源李義輔金廷斌李行敏趙時五李儒謙李慶采李運祥趙光烈。敎鍊官高時元金兌福安尙恒李繼聖呂從周洪成龜孫命奕禹敍疇禹興疇朴秀馨李匡郁徐義修黃河潤金商鎭朴昌汶曺彦棋李春英李元熙禹德中全東秀吳昌旭李華躋金守剛鄭東仁異景基崔仁得李亨老金成緝韓遂勳。藥房李周憲。鍼醫李景溥。馬醫金潤彬。別武士石萬柱金春得張泰軫昔興瑞安弘續鄭昌輝尹得昌葛蔓亨金潤兌金潤澤李大興崔成崙劉漢相金澤成李東蕃安有續金興祥李載元申德就李光春安尙燁梁文彩曺潤奎金光澤元龍瑞金龍澄王起柱尹敬任金鼎瑞金鼎郁朴文彩趙震成李珍暹姜興周南次彬韓龍彩金道鑑高瑞奎李廷秀金匡說金潤興金樂仁丁弼武姜福獜宋光國金涑李繼薰金兌起鄭彭老姜福鳳金鎭國趙命龜金守興金光兌朴道彩梁祖謙姜遇文金益麗朴時爀鄭光周。以上將官將校一百二十六員御前前排一百十二名。挾輦軍七百二十七名內。餘軍一百二十七名。攔後馬兵一百十九名。攔後軍一百九十九名。兼內吹三十名。馬兵五百三十九名。步軍一千二百四十九名。七色標下軍九百五十名。卜馬軍三百三十三名。以上軍四千二百五十九名
정조 3년
御營廳大將李柱國。參試官中軍閔義爀。別將李長爀。千摠李漢五李仁彬。騎士將南志愽李晟尹守喆。把摠安允奭李鎭邦。哨官方處行吳載恒李民秀沈鑏李希顔趙學枋宋泰一金樂昭金啓漢權薰李海容吳道炡。別軍官裵廷老張漢相具宗默具錫謙慶恒運趙邦逵李最明李尙皓。敎鍊官朴緯漢白興柱金應麗徐敬默金命行王器俊趙光獜張友奎朴景文李時輔朴昌洙黃處中李德一申潚鄭觀裕片得就李廷復史廷煥張鳯喆。千摠所旗牌官黃致淵金廷柱。鍼醫李景顯。藥房金來國。本廳軍官金就漢李箕煥金萬成。出身軍官韓泰運黃致範。大將所別武士黃命聃元錫龜安得恒金景大趙興獜南宮深金致鼎元道亨成湜白華順金遂榮崔聖起。中軍所別武士金德尙金珍澤崔泰嶸金重鼎朱弼國崔壽亨曺允祥王漢平黃德文尹勉一金衍信金世徵扈大得尹德成。別抄軍官洪道疇張鳳翕高龍得金時鍊張國維李載弘咸允熙金兌潤林潤起權應鎰金錫福李章漢尹東哲金鼎益李錫觀金熙澤金思欽金致亨李新興辛聖恒崔聖崙田雨彬李仁煥金繼曾李仁哲李命耇南允卨曺允章韓致瑞李雲漢李雲澤李翼煥馬起龍李時元安世臣權應弼趙命尹姜錫儁林德雨李守默李宜鎭洪聖澤林春浹韓大鳳韓處豪全聖臣李元翊林春洽文學仲姜碩俒金光泓。馬醫金三萬。以上將官將校一百三十五員騎士一百四十五人。攔後軍六十二名。兼內吹三十名。宿衛所前排軍十六名。別破陣六十六名。牢子七十名。待年軍五十名。巡令手七十三名。待年軍五十名。鼓吹手七十六名。待年軍四十名。大旗手八十四名。招搖旗手五名。待年軍五十四名。帳幕軍四十五名。待年軍五十三名。燈籠軍三十六名。待年軍二十一名。別牙兵五十三名。待年軍二十名。塘報手四十六名。待年軍二十三名。千摠標下軍五十二名。待年軍十一名。騎士將標下軍十六名。待年軍十三名。把摠標下軍二十三名。細樂手十九名。待年軍二名。本牙兵一百四十八名。輜重牙兵五十名。待年軍八名。鄕軍部司標下竝六百六十四名。已上軍二千一百七十三名內。騎士一百四十五人。京標下軍七百二十七名。鄕軍六百六十四名。無料軍六百三十七名
정조 3년
禁衛營搶劍把摠朴晉陽李宅永。哨官尹光遇。政院待令敎鍊官金興器。別武士姜星晉。招搖旗次知敎鍊官朴枝茂。攔後軍次知敎鍊官徐尙郁。宿衛所待令敎鍊官鄭億基。前排次知敎鍊官崔致倫。待令大旗手次知敎鍊官裵昌碩。吹鼓手次知敎鍊官李埴。待令敎鍊官金鼎澤張光郁。別武士李在衡金重善。兵曹陪行敎鍊官李春熙。攔後軍四十一名。兼內吹三十名。牢子二十六名。巡令手二十五名。吹鼓手五十二名。大旗手七十二名。塘報手八名。燈籠軍十一名。帳慕軍十三名。左牙兵五十一名。右牙兵五十一名。細樂手十七名。司標下四名。別將標下一名。以上四百二名